钦定古今图书集成/理学汇编/字学典/第095卷 > 张芝
## 钦定古今图书集成/理学汇编/字学典/第095卷 > 张芝

按《后汉书张奂传》：“奂长子芝，字伯英，最知名。芝及弟
昶，并善草书，至今称传之。”

按《书势》传：芝见蔡邕作《笔势》，遂作《笔心论》五篇。
按《文字志》：芝少持高操，以名臣子。勤学文为儒，宗武
为将。表太尉辟公车，有道征，皆不至，号张有道。尤好
草书，学崔杜之法。家之衣帛，必书而后练。临池学书，
水为之黑，下笔则为楷，则号匆匆不暇草书，为世所
宝，寸纸不遗。韦仲将谓之草圣也。

按庾元威《书论》，“张芝始作一笔飞白书。”

按《书断》：“芝尤善章草，书出诸杜度、韦仲将，谓之草圣。
其行书则二王之亚也。又善隶书，以献帝初平中卒。
伯英章草，草行入神，隶书入妙。”

按《宣和书谱》：芝于草书尤工，其笔力飞动，神变无极，
几与造化者为友。方时赵袭、罗晖亦以书称，颇自矜
持，芝尝自谓“上比崔、杜不足，下方罗、赵有馀”，人以为
至论。世谓芝书如汉武帝爱道，冯虚欲仙，或以似春
虹饮涧，落霞浮浦，其知言哉。今御府所藏二草书：《冠
军帖》《章草消息帖》。